El curs 2023/2024 arranca amb quasi 5.000 escolars a l'Eliana
11 de setembre de 2023

Més de 4.900 alumnes han iniciat aquest dilluns, 11 de setembre, el curs escolar 2023/2024 en les diferents etapes dels centres educatius públics, privats i concertats de l'Eliana. Un curs les novetats del qual seran la implantació de l'aula d'Infantil de 2 anys en el CEIP El Garbí, que facilita la incorporació primerenca al sistema educatiu, així com l'oferta del nou cicle de Formació Professional de Tècnic Superior en Ensenyament i Animació Socioesportiva en l'IES l'Eliana.

Com cada any, l'alcalde Salva Torrent, i l'edil d'Educació, Eva Santafé, han sigut presents en aquest retrobament a primera hora del matí, en aquest cas en el CEIP l’Olivera, on després d'una divertida actuació del professorat, han explicat a pares, mares i escolars el nou projecte d'innovació i transferència ACORD, basat en l'acció col·laborativa i investigació docent, en el qual participarà aquest curs el centre.

Torrent ha donat la benvinguda a tota la comunitat educativa, recordant les tasques de manteniment que ha realitzat l'Ajuntament durant l'estiu i ha anunciat la imminent reunió amb la Conselleria d'Infraestructures per a tractar l'increment de la dotació econòmica per a l'ampliació de El Garbí i la creació del segon institut en la localitat.